હવે વાત આરોગ્યની. સજાતીય લોકો સંબંધ બાંધે તે આરોગ્યની રીતે નુકસાનકારક છે. સજાતીય પુરુષો ગુદામૈથુન કે મુખમૈથુન કરે છે. આ બંને આરોગ્ય માટે જોખમી છે. ગુદામૈથુન એટલે ગુદામાં શિષ્નનો પ્રવેશ. કુદરતે અથવા ભગવાને શિશ્નના પ્રવેશ માટે અલગથી યોનિ સર્જી છે જે મળ અને મૂત્ર માર્ગથી જુદી છે. ગુદા શિશ્ન પ્રવેશ માટે બની જ નથી, તે મળ વિસર્જન માટે બની છે. આથી જ જો ગુદામૈથુન (ચાહે તે સજાતીય પુરુષો વચ્ચે હોય કે પુરુષ-સ્ત્રી વચ્ચે હોય) કરવામાં આવે તો તેનાથી ‘ફેકલ ઇનકન્ટિનન્સ’ની તકલીફ થાય છે. અમેરિકન જર્નલ ઑફ ગેસ્ટ્રૉએન્ટેરૉલૉજિસ્ટમાં ‘એનલ ઇન્ટરકૉર્સ એન્ડ ફેકલ ઇનકન્ટિનન્સ: એવિડન્સ ફ્રૉમ ૨૦૦૯-૨૦૧૦ નેશનલ હેલ્થ એન્ડ ન્યૂટ્રિશન એક્ઝામિનેશન સર્વે’માં ૪,૧૭૦ પુખ્ત પુરુષ અને સ્ત્રીનો સર્વે કરવામાં આવ્યો. તેમાં પણ એ બહાર આવ્યું કે મેજર ડિપ્રેશનનો ઇતિહાસ પુરુષ અને સ્ત્રી બંનેમાં એનલ સેક્સ સાથે ગાઢ રીતે જોડાયેલો છે. અર્થાત્ એનલ સેક્સથી પણ ગંભીર ડિપ્રેશન આવી શકે છે. અભ્યાસના લેખકોને જણાયું કે જેમની સાથે એનલ સેક્સ થાય છે તેવી સ્ત્રીઓમાં ફેકલ ઇનકન્ટિનન્સનો ખતરો ૩૪ ટકા વધે છે અને પુરુષોમાં તો ૧૧૯ ટકા! ‘ફેકલ ઇનકન્ટિનન્સ’ એટલે ગુદા મૈથુનના લીધે ગુદાના સ્નાયુઓને (ઇન્ટરન્લ એનલ સ્ફિન્ક્ટર મસલ) હાનિ થાય છે અને પરિણામે બાળકોની જેમ મળ પર પુરુષ કે સ્ત્રીનો કાબૂ રહેતો નથી. પુરુષ-સ્ત્રી વચ્ચેના સેક્સમાં પણ ગુદામૈથુનને સલામત માનવામાં આવે છે કારણકે તેનાથી પ્રેગનન્સીનો કોઈ ખતરો રહેતો નથી, પરંતુ તેના કારણે એઇડ્સ અને ફેકલ ઇનકન્ટિનન્સ જેવી ગંભીર તકલીફો અને રોગોનું જોખમ રહે છે. કેટલાક એવી દલીલ કરી શકે કે કૉન્ડોમનો ઉપયોગ કરવાથી એઇડ્સ નથી થતો. પરંતુ એઇડ્સ માટેના નિષ્ણાતો હંમેશાં એવી શરત સાથે કૉન્ડોમને સલામત ગણાવતા હોય છે કે તેને જો સાચી રીતે વાપરવામાં આવે તો જ તે ઉપયોગી છે. અમેરિકાની ઇન્ડિયાના યુનિવર્સિટીના સંશોધકોએ કૉન્ડોમના ઉપયોગ વિશે ૧૬ વર્ષના ૫૦ અભ્યાસોનું વિશ્લેષણ કર્યું તો જણાયું કે લોકો કૉન્ડોમ તો વાપરે છે પરંતુ એઇડ્સ નિષ્ણાતો જે રીતે કહે છે તે રીતે નહીં. કૉન્ડોમના ઉપયોગમાં અનેક એવી ભૂલો હોઈ શકે છે જેનાથી એઇડ્સ કે ગુપ્ત રોગોનો ખતરો ટળતો નથી.